Карл Сандбърг
Чикаго

Превод от английски: Николай Попов, —

chitanka.info

Касапин на свине прочут в света,

ковач на сечива, житар,

жонгльор с железопътни линии и товарач на стоките

от цялата страна;

бурен, дрезгав, гневен,

град със широки рамене.

Казват ми, че си покварен и аз вярвам, защото съм видял

как боядисаните ти жени примамват момчета от фермите

под уличните лампи.

Казват ми, че си престъпен и аз отвръщам: Да, истина е,

виждал съм бандитът как убива и после тръгва,

свободен да убива пак.

Казват ми, че си жесток и моят отговор е: По лицата на жени

и на деца личат следи от страшен глад.

След тези отговори аз отново се обръщам към ония, които

хулят моя град, запращам хулите обратно и им

казвам:

Елате и ми покажете друг град, глава изправил и запял

с такава гордост, че е жив и груб, и здрав, и ловък.

Град, който мята яростно проклятия, докато трескаво се

труди, изправен като снажен смел побойник до

малките и кротки градове;

свиреп като насъскан пес, език изплезил; решителен като

дивак,

готов да тръгне сам срещу пустините.

Застанал гологлав,

той рине,

разрушава,

планира,

строи, събаря и строи отново,

обвит от дим, с прах по устата, той се смее

с белите си зъби,

притиснат от товара на съдбата, той се смее

като младеж,

като неопитен борец, негубил още

схватка,

той се хвали и се смее, защото под китката му бие пулса,

а под ребрата му — сърцето на народа.

Той се смее!

Смее се с бурния, дрезгав, гневен смях на младостта;

полугол, изпотен, горд, че е касапин на свине,

ковач на сечива, житар, жонгльор с железопътни

линии и товарач на стоките от цялата страна.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.